Forstjóri Sjúkrahússins á Akureyri segir, að miðað við fjárlagafrumvarpið, vanti um 240 milljónir króna til sjúkrahússins. Áætlað framlag dugi ekki til að mæta uppsöfnuðum rekstrarvanda síðustu ára.
Sjúkrahúsinu á Akureyri eru ætlaðir rúmir tíu komma fimm milljarðar króna á fjárlögum. Hildigunnur Svavarsdóttir, forstjóri sjúkrahússins, segir að þeim hafi ekki borist nánari sundurliðun á hvernig þetta fjármagn skiptist, en það sé alveg ljóst að það dugi ekki til.
Við erum búin að vera með uppsafnaðan rekstrarvanda undanfarin ár og það er bara búið að taka svo mikið loft úr kerfinu hjá okkur að við bara sjáum ekki fram á að geta hagrætt meira. Þannig að við teljum að þarna vanti töluvert fjármagn til þes að við gerum haldið okkar eðlilegu og áframhaldandi þróun og þjónustu áfram.
Hún áætlar að þarna vanti á bilinu 220 til 240 milljónir króna sem hafi veruleg áhrif á áframhaldandi rekstur.
Auk þess sem náttúrulega dregið er úr viðhaldskostnaði þegar rekstrarhallinn er þetta mikill. Þannig að þetta er ekki jákvætt.
Áætlað er að byggja við sjúkrahúsið 8500 fermetra álmu fyrir legudeildir og Hildigunnur segir áfram gert ráð fyrir fjármagni í það verkefni.
Við erum bara afskaplega glöð yfir því og vonum að við náum að halda þessarri áætlun, þannig að í lok árs 2027 verðum við komin hér með nýja legudeildarbyggingu.
En nú þurfi að bregðast hratt við til að ná því fé sem skorti í rekstur sjúkrahússins.
Það er náttúrulega til að byrja með fundur með fólki úr ráðuneytinu. Og svo náttúruleg að heyra í þingmönnum umdæmis og annarra, formanni fjárlaganefndar og öllum þessum aðilum. Reyna að nýta bara tímann vel núna á meðan að fjárlögin eru í umræðu í þinginu.
Það vantar um 240 milljónir króna til viðbótar við það fjármagn sem áætlað er til Sjúkrahússins á Akureyri í fjárlögum, segir forstjórinn.